Document ID: /roh_data/filtered/fineweb-2-filterrobots_roh.jsonl.gz/63495

Il model prevesa che mintga abitant e possessur d’ina abitaziun secundara pajass ina summa per finanziar per exempel las pendicularas. Persuenter avess el la pussaivladad dad ir gratuit cun skis. Sper quai vessan ils commembers da quest “club” er da decider tge che capita cun ils daners e co che las pendicularas han dad investir els. Tenor il manader dal Forum economic grischun Peder Plaz, funcziunass quest sistem, u in sumegliant sistem.
Cunzunt per destinaziuns turisticas pitschnas cun bleras abitaziuns da vacanzas e be paucs hotels funcziunassi. Quest sistem funcziunass er per ulteriura infrastructura turistica sco bogns u loipas.